Պատմութիւն Աղուանից -ի ձեռագրերի երկու խմբերի (a ձեռագիր եւ bclr ձեռագրեր՝ bl եւ cr ենթախմբերով) եւ էջմիածնական Գիրք թղթոցի ձեռագրերի համադիր օգտագործմամբ կազմուած Գիւտի թղթի քննական բնագիրը մեծ հաւանականութեամբ պատկերացում է տալիս նրա հինգերորդդարեան վիճակի մասին (իհարկէ, բացի Ուռնայրի անունից, բնագրում կարող են լինել նաեւ այլ հետագայ փոփոխութիւններ, որոնց մասին մենք հաստատապէս չգիտենք)։ Ստորեւ ներկայացուած բնագրի տողատակերում հաշուի չեն առնուած Պատմութիւն Աղուանից -ի երկու տասնեակից աւելի մնացեալ գրչագրերի տարընթերցումները, քանի որ դրանք հաստատապէս արտագրուել են վերը նշուած հինգ ձեռագրերից որեւէ մէկից եւ չեն կարող օգտակար համարուել հեղինակի ինքնագրի վերականգնման հարցում: Բնագրի տողատման եւ կետադրման հարցում էապէս օգտուել ենք Պատմութիւն Աղուանից-ի քննական հրատարակութեան հեղինակ Վարագ Առաքելեանի կատարած աշխատանքից։